Document ID: 32007R0719

UREDBA SVETA (ES) št. 719/2007
z dne 25. junija 2007
o spremembi Uredbe (ES) št. 234/2004 o nekaterih omejitvenih ukrepih proti Liberiji
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti členov 60 in 301 Pogodbe,
ob upoštevanju Skupnega stališča 2007/400/SZVP z dne 11. junija 2007 o odpravi nekaterih omejitvenih ukrepov proti Liberiji (1),
ob upoštevanju predloga Komisije,
ob upoštevanju naslednjega:
(1)
Skupno stališče 2004/137/CFSP z dne 10. februarja 2004 o omejitvenih ukrepih proti Liberiji (2) je določilo izvajanje ukrepov iz Resolucije Varnostnega sveta Združenih narodov 1521 (2003) o Liberiji, med drugim vključno s prepovedjo uvoza surovih diamantov iz Liberije. Ta prepoved je bila nazadnje obnovljena s Skupnim stališčem 2007/93/SZVP z dne 12. februarja 2007, ki spreminja in za šest mesecev podaljšuje Skupno stališče 2004/137/SZVP (3). Dne 27. aprila 2007 je Varnostni svet ZN sprejel Resolucijo 1753 (2007). Med drugim je odločil, da ukine omejitvene ukrepe glede diamantov iz Liberije. Zato je Liberija od 4. maja 2007 sprejeta v sistem potrjevanja procesa Kimberley. V skladu s tem bi bilo treba Liberijo navesti kot udeleženko v Prilogi II k Uredbi Sveta (ES) št. 2368/2002 z dne 20. decembra 2002 o izvajanju sistema potrjevanja procesa Kimberley za mednarodno trgovino s surovimi diamanti (4).
(2)
Uredba Sveta (ES) št. 234/2004 (5) med drugim prepoveduje uvoz surovih diamantov iz Liberije.
(3)
Člen 6(1) Uredbe (ES) št. 234/2004, ki prepoveduje uvoz surovih diamantov iz Liberije v Skupnost, in člen 6(3), ki prepoveduje izogibanje tej prepovedi, bi bilo treba zato razveljaviti z retroaktivnim učinkom od 27. aprila 2007 -
SPREJEL NASLEDNJO UREDBO:
Člen 1
Odstavka 1 in 3 člena 6 Uredbe (ES) št. 234/2004 se razveljavita.
Člen 2
Ta uredba začne veljati na dan po objavi v Uradnem listu Evropske unije.
Uporablja se od 27. aprila 2007.
Ta uredba je v celoti zavezujoča in se neposredno uporablja v vseh državah članicah.
V Luxembourgu, 25. junija 2007

Labels: 5
14
3
18
15